title: Komisjoni rakendusmäärus (EL) 2020/484, 2. aprill 2020, millega lubatakse vastavalt Euroopa Parlamendi ja nõukogu määrusele (EL) 2015/2283 lasta uuendtoiduna turule lakto-N-tetraoos ning muudetakse komisjoni rakendusmäärust (EL) 2017/2470 (EMPs kohaldatav tekst)

text:
                  3.4.2020

                  ET

                  Euroopa Liidu Teataja

                  L 103/3

         KOMISJONI RAKENDUSMÄÄRUS (EL) 2020/484,
         2. aprill 2020,
         millega lubatakse vastavalt Euroopa Parlamendi ja nõukogu määrusele (EL) 2015/2283 lasta uuendtoiduna turule lakto-N-tetraoos ning muudetakse komisjoni rakendusmäärust (EL) 2017/2470
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 25. novembri 2015. aasta määrust (EL) 2015/2283, mis käsitleb uuendtoitu, millega muudetakse Euroopa Parlamendi ja nõukogu määrust (EL) nr 1169/2011 ning tunnistatakse kehtetuks Euroopa Parlamendi ja nõukogu määrus (EÜ) nr 258/97 ja komisjoni määrus (EÜ) nr 1852/2001, (1) eriti selle artiklit 12,
         ning arvestades järgmist:

                     (1)

                     Määruses (EL) 2015/2283 on sätestatud, et liidus võib turule lasta ainult loa saanud ja liidu loetellu kantud uuendtoitu.

                     (2)

                     Kooskõlas määruse (EL) 2015/2283 artikliga 8 on vastu võetud komisjoni rakendusmäärus (EL) 2017/2470, (2) millega kehtestatakse liidus lubatud uuendtoitude loetelu.

                     (3)

                     16. juulil 2018 esitas äriühing Glycom A/S (edaspidi „taotleja“) komisjonile vastavalt määruse (EL) 2015/2283 artikli 10 lõikele 1 taotluse lasta liidu turule uuendtoiduna lakto-N-tetraoos (edaspidi „LNT“), mis on saadud mikroobse kääritamise teel Escherichia coli geneetiliselt muundatud tüvega K12 DH1. Taotleja taotles LNT kasutamist maitsestamata pastöriseeritud ja maitsestamata steriliseeritud piimatoodetes, maitsestatud ja maitsestamata hapendatud piimapõhistes toodetes, sealhulgas kuumtöödeldud toodetes, teraviljabatoonides, maitsestatud jookides, imiku piimasegudes ja jätkupiimasegudes, teraviljapõhistes töödeldud toitudes, imikutele ja väikelastele ettenähtud imikutoitudes, piimapõhistes jookides ja sarnastes väikelastele ette nähtud tootetes, meditsiinilistel näidustustel kasutamiseks ettenähtud toitudes ning kehakaalu alandamiseks ettenähtud päevase toidu asendajates, nagu on määratletud Euroopa Parlamendi ja nõukogu määruses (EL) nr 609/2013, (3) ning üldelanikkonnale (välja arvatud imikud) ette nähtud toidulisandites, nagu on määratletud Euroopa Parlamendi ja nõukogu direktiivis 2002/46/EÜ (4). Taotleja tegi ka ettepaneku, et LNT-d sisaldavaid toidulisandeid ei tohiks kasutada, kui samal päeval tarbitakse rinnapiima, mis looduslikult sisaldab LNT-d ja/või muid LNT-d sisaldavaid toite.

                     (4)

                     16. juulil 2018 soovis taotleja komisjonilt ka konfidentsiaalsete andmete kaitsmist seoses taotluse toetuseks esitatud mitmete järgmiste konfidentsiaalsete uuringutega: bakteriaalse kääritamise teel saadud LNT ning inimese piimas loomulikult esineva LNT tuumamagnetresonantsi teel tehtud struktuuride võrdluse analüütilised aruanded, (5) bakteritüvede tootmise üksikasjalik kirjeldus (6) ja nende tüvede sertifikaadid, (7) lähteainete ja abivahendite tehnilised kirjeldused, (8) mitme LNT partii analüüsi sertifikaadid, (9) analüüsimeetodid ja valideerimisaruanded, (10) aruanded LNT stabiilsuse kohta, (11) tootmisprotsessi üksikasjalik kirjeldus, (12) labori akrediteerimistunnistused, (13) LNT tarbimise hindamise aruanded, (14) LNTga tehtud mikrotuumade tekke in vitro katse imetajarakkudega (15) ja vastav statistiliselt oluliste tähelepanekute kokkuvõttev tabel, (16) teine LNTga tehtud mikrotuumade tekke in vitro katse imetajarakkudega (17) ja vastav statistiliselt oluliste tähelepanekute kokkuvõttev tabel, (18) samalaadse aine lakto-N-neotetraoosiga tehtud kaks mikrotuumade tekke in vitro katset imetajarakkudega, (19) LNTga tehtud bakterite pöördmutatsioonikatse, (20) LNTga tehtud 14-päevane suukaudsel manustamisel vastsündinud rottidel avalduva mürgisuse uuring, (21) LNTga tehtud 90-päevane suukaudsel manustamisel vastsündinud rottidel avalduva mürgisuse uuring (22) ja vastav statistiliselt oluliste tähelepanekute kokkuvõttev tabel ning lakto-N-neotetraoosiga tehtud 90-päevane suukaudsel manustamisel vastsündinud rottidel avalduva mürgisuse uuring (23).

                     (5)

                     30. augustil 2018 palus komisjon kooskõlas (EL) 2015/2283 artikli 10 lõikega 3 Euroopa Toiduohutusametil (edaspidi „toiduohutusamet“) hinnata LNTd uuendtoiduna.

                     (6)

                     Kooskõlas määruse (EL) 2015/2283 artikli 11 nõuetega võttis toiduohutusamet 30. oktoobril 2019 vastu teadusliku arvamuse „Safety of lacto-N-tetraose (LNT) as a novel food pursuant to Regulation (EU) 2015/2283“ (24) (Lakto-N-tetraoosi (LNT) ohutus uuendtoiduna määruse (EL) 2015/2283 kohaselt).

                     (7)

                     Oma teaduslikus arvamuses jõudis toiduohutusamet järeldusele, et LNT on kavandatud kasutustingimuste korral ettenähtud sihtrühmadele ohutu. Seega annab kõnealune teaduslik arvamus piisavalt alust arvata, et LNT vastab määruse (EL) 2015/2283 artikli 12 lõikes 1 sätestatud loa andmise nõuetele, kui seda kasutatakse maitsestamata pastöriseeritud ja maitsestamata steriliseeritud piimatoodetes, maitsestatud ja maitsestamata hapendatud piimal põhinevates toodetes, sealhulgas kuumtöödeldud toodetes, teraviljabatoonides, maitsestatud jookides, imiku piimasegudes ja jätkupiimasegudes, teraviljapõhistes töödeldud toitudes, imikutele ja väikelastele ettenähtud imikutoitudes, piimapõhistes jookides ja sarnastes väikelastele ettenähtud toodetes, meditsiinilistel näidustustel kasutamiseks ettenähtud toitudes ja kehakaalu alandamiseks ettenähtud päevase toidu asendajates vastavalt määrusele (EL) nr 609/2013 ning toidulisandites, nagu määratletud direktiivis 2002/46/EÜ, mis on ette nähtud üldelanikkonnale, välja arvatud imikud.

                     (8)

                     Toiduohutusamet leidis oma teaduslikus arvamuses, et tal ei oleks olnud võimalik teha järeldusi LNT ohutuse kohta ilma andmeteta, mis leidusid järgmistes konfidentsiaalsetes analüütilistes aruannetes: bakteriaalse kääritamise teel saadud LNT ning inimese piimas loomulikult esineva LNT tuumamagnetresonantsi teel tehtud struktuuride võrdluse analüütilised aruanded, bakteritüvede tootmise üksikasjalik kirjeldus ja nende tüvede sertifikaadid, lähteainete ja abivahendite tehnilised kirjeldused, mitme LNT partii analüüsi sertifikaadid, analüüsimeetodid ja valideerimisaruanded, aruanded LNT stabiilsuse kohta, tootmisprotsessi üksikasjalik kirjeldus, labori akrediteerimistunnistused, LNTga tehtud mikrotuumade tekke in vitro katse imetajarakkudega ja vastav statistiliselt oluliste tähelepanekute kokkuvõttev tabel, teine LNTga tehtud mikrotuumade tekke in vitro katse imetajarakkudega ja vastav statistiliselt oluliste tähelepanekute kokkuvõttev tabel, LNTga tehtud bakterite pöördmutatsioonikatse, LNTga tehtud 14-päevane suukaudsel manustamisel vastsündinud rottidel avalduva mürgisuse uuring, LNTga tehtud 90-päevane suukaudsel manustamisel vastsündinud rottidel avalduva mürgisuse uuring ja vastav statistiliselt oluliste tähelepanekute kokkuvõttev tabel.

                     (9)

                     Pärast toiduohutusameti teadusliku arvamuse saamist palus komisjon taotlejalt täiendavaid selgitusi põhjenduste kohta seoses järgmiste konfidentsiaalsete analüütilistes aruannetega: bakteriaalse kääritamise teel saadud LNT ning inimese piimas loomulikult esineva LNT tuumamagnetresonantsi teel tehtud struktuuride võrdluse analüütilised aruanded, bakteritüvede tootmise üksikasjalik kirjeldus ja nende tüvede sertifikaadid, lähteainete ja abivahendite tehnilised kirjeldused, mitme LNT partii analüüsi sertifikaadid, analüüsimeetodid ja valideerimisaruanded, aruanded LNT stabiilsuse kohta, tootmisprotsessi üksikasjalik kirjeldus, labori akrediteerimistunnistused, LNTga tehtud mikrotuumade tekke in vitro katse imetajarakkudega ja vastav statistiliselt oluliste tähelepanekute kokkuvõttev tabel, teine LNTga tehtud mikrotuumade tekke in vitro katse imetajarakkudega ja vastav statistiliselt oluliste tähelepanekute kokkuvõttev tabel, LNTga tehtud bakterite pöördmutatsioonikatse, LNTga tehtud 14-päevane suukaudsel manustamisel vastsündinud rottidel avalduva mürgisuse uuring, LNTga tehtud 90-päevane suukaudsel manustamisel vastsündinud rottidel avalduva mürgisuse uuring ja vastav statistiliselt oluliste tähelepanekute kokkuvõttev tabel vastavalt määruse (EL) 2015/2283 artikli 26 lõike 2 punktile b.

                     (10)

                     Taotleja kinnitas, et talle kuulusid taotluse tegemise ajal riikliku õiguse alusel kõnealuste uuringute andmete omandiõigused ja nendele uuringutele viitamise ainuõigus ning seepärast ei ole kõnealuste uuringute tulemused kolmandate isikute jaoks seaduslikult kättesaadavad ega kasutatavad.

                     (11)

                     Komisjon on hinnanud kogu taotleja esitatud teavet ning leiab, et taotleja on piisavalt tõendanud vastavust määruse (EL) 2015/2283 artikli 26 lõike 2 nõuetele. Seetõttu ei tohiks toiduohutusamet kasutada taotleja toimikus sisalduvaid andmeid, mille alusel tegi toiduohutusamet kindlaks kõnealuse uuendtoidu ja LNT ohutuse ning ilma milleta ei oleks toiduohutusamet saanud uuendtoitu hinnata, ühegi järgneva taotleja hüvanguks viie aasta jooksul alates käesoleva määruse jõustumisest. Seega tuleks sellel ajavahemikul võimaldada käesoleva määruse alusel LNTd liidu turule lasta üksnes taotlejal.

                     (12)

                     LNT jaoks antud loa ja taotleja toimikus sisalduvatele andmetele viitamise ainuõiguse andmisega üksnes taotlejale ei takistata siiski teisi taotlejaid esitamast sama uuendtoidu turulelaskmiseks loataotlust, kui see põhineb määruse (EL) 2015/2283 kohaselt loa andmist toetaval seaduslikult hangitud teabel.

                     (13)

                     Kooskõlas taotleja esitatud ja toiduohutusameti hinnatud LNT-d sisaldavate toidulisandite kasutustingimustega on vaja teavitada tarbijaid nõuetekohase märgisega, et LNT-d sisaldavaid toidulisandeid ei tohiks kasutada, kui samal päeval tarbitakse rinnapiima, mis sisaldab LNT-d ja/või muud toitu, millele on lisatud LNT-d.

                     (14)

                     Seetõttu tuleks määruse (EL) 2017/2470 lisa vastavalt muuta.

                     (15)

                     Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1

               1.   Käesoleva määruse lisas kirjeldatud lakto-N-tetraoos lisatakse liidus lubatud uuendtoitude loetellu, mis on kehtestatud rakendusmäärusega (EL) 2017/2470.

               2.   Viie aasta jooksul alates käesoleva määruse jõustumise kuupäevast võib üksnes järgmine taotleja:
               äriühing: Glycom A/S;
               aadress: Kogle Allé 4, DK-2970 Hørsholm, Taani,
               lasta lõikes 1 osutatud uuendtoitu liidus turule, välja arvatud juhul, kui mõni edasine taotleja saab kõnealuse uuendtoidu jaoks loa käesoleva määruse artikli 2 kohaselt kaitstud andmetele osutamata või nimetatud taotleja nõusolekul.

               3.   Lõikes 1 osutatud kanne liidu loetelus hõlmab lisas esitatud kasutustingimusi ja märgistusnõudeid.

            Artikkel 2
            Taotlustoimikus esitatud andmeid, mille alusel toiduohutusamet hindas lakto-N-tetraoosi ja mis taotleja väitel vastavad määruse (EL) 2015/2283 artikli 26 lõikes 2 sätestatud nõuetele, ei kasutata viie aasta jooksul alates käesoleva määruse jõustumise kuupäevast ilma taotleja nõusolekuta ühegi järgneva taotleja hüvanguks.

            Artikkel 3
            Rakendusmääruse (EL) 2017/2470 lisa muudetakse vastavalt käesoleva määruse lisale.

            Artikkel 4
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 2. aprill 2020

                  Komisjoni nimel

                  eesistuja

               Ursula VON DER LEYEN

            (1)  ELT L 327, 11.12.2015, lk 1.

            (2)  Komisjoni 20. detsembri 2017. aasta rakendusmäärus (EL) 2017/2470, millega vastavalt Euroopa Parlamendi ja nõukogu määrusele (EL) 2015/2283 uuendtoidu kohta kehtestatakse liidu uuendtoitude loetelu (ELT L 351, 30.12.2017, lk 72).

            (3)  Euroopa Parlamendi ja nõukogu 12. juuni 2013. aasta määrus (EL) nr 609/2013 imikute ja väikelaste toidu, meditsiinilisel näidustusel kasutamiseks ettenähtud toidu ning kehakaalu alandamiseks ettenähtud päevase toidu asendajate kohta, millega tunnistatakse kehtetuks nõukogu direktiiv 92/52/EMÜ, komisjoni direktiivid 96/8/EÜ, 1999/21/EÜ, 2006/125/EÜ ja 2006/141/EÜ, Euroopa Parlamendi ja nõukogu direktiiv 2009/39/EÜ ning komisjoni määrused (EÜ) nr 41/2009 ja (EÜ) nr 953/2009 (ELT L 181, 29.6.2013, lk 35).

            (4)  Euroopa Parlamendi ja nõukogu 10. juuni 2002. aasta direktiiv 2002/46/EÜ toidulisandeid käsitlevate liikmesriikide õigusaktide ühtlustamise kohta (EÜT L 183, 12.7.2002, lk 51).

            (5)  Glycom 2018 (avaldamata).

            (6)  Glycom 2018 (avaldamata).

            (7)  Glycom/DSMZ 2018 (avaldamata).

            (8)  Glycom 2018 (avaldamata).

            (9)  Glycom 2018 (avaldamata).

            (10)  Glycom 2018 (avaldamata).

            (11)  Glycom 2018 (avaldamata).

            (12)  Glycom 2018 (avaldamata).

            (13)  Glycom 2018 (avaldamata).

            (14)  Glycom 2018 (avaldamata).

            (15)  Gilby 2018 (avaldamata).

            (16)  Gilby 2018 (avaldamata).

            (17)  Gilby 2019 (avaldamata).

            (18)  Gilby 2019 (avaldamata).

            (19)  Verbaan 2015 (avaldamata), Verbaan 2016 (avaldamata).

            (20)  Šoltésová 2018 (avaldamata).

            (21)  Stannard 2018a (avaldamata).

            (22)  Stannard 2018b (avaldamata).

            (23)  Penard 2016 (avaldamata).

            (24)  EFSA Panel on Nutrition, Novel Foods and Food Allergens, Scientiﬁc Opinion on the safety of lacto-N-tetraose (LNT) as a novel food pursuant to Regulation (EU) 2015/2283. (Euroopa Toiduohutusameti eritoidu, toitumise ja allergia komisjoni teaduslik arvamus lakto-N-tetraoosi (LNT) kui uuendtoidu ohutuse kohta vastavalt määrusele (EL) 2015/2283.) EFSA Journal 2019;17(12):5907, 27 pp. https://doi.org/10. 2903/j.efsa.2019.5907.

            LISA
            Rakendusmääruse (EL) 2017/2470 lisa muudetakse järgmiselt.

                        1)

                        Tabelisse 1 („Lubatud uuendtoidud“) lisatakse tähestikulises järjekorras järgmine kanne:

                                    Lubatud uuendtoit

                                    Uuendtoidu kasutamise tingimused

                                    Täiendavad märgistuse erinõuded

                                    Muud nõuded

                                    Andmekaitse

                                    „Lakto-N-tetraoos (LNT)

                                       (mikroorganismidest)

                                       Määratud toidugrupp

                                       Piirnorm

                                    Uuendtoidu nimetus seda sisaldava toiduaine märgistusel on „lakto-N-tetraoos“.
                                    Lakto-N-tetraoosi sisaldavate toidulisandite märgistusel peab olema märge, et toidulisandeid ei tohiks kasutada, kui samal päeval tarbitakse rinnapiima või muud toitu, kuhu on lisatud lakto-N-tetraoosi.

                                    Luba antud 23.4.2020. Käesolev kanne põhineb määruse (EL) 2015/2283 artikli 26 kohaselt kaitstud konfidentsiaalsetel teaduslikel tõenditel ja teadusandmetel.
                                    Taotleja: Glycom A/S, Kogle Allé 4, DK-2970 Hørsholm, Taani. Andmekaitseperioodi vältel võib uuendtoitu lakto-N-tetraoos liidus turule lasta üksnes Glycom A/S, välja arvatud juhul, kui mõni hilisem taotleja saab kõnealuse uuendtoidu jaoks loa määruse (EL) 2015/2283 artikli 26 kohaselt kaitstud konfidentsiaalsetele teaduslikele tõenditele ja teadusandmetele osutamata või Glycom A/Si nõusolekul.
                                    Andmekaitse aegumise kuupäev: 23.4.2025.“

                                    Maitsestamata pastöriseeritud ja maitsestamata steriliseeritud (ka kõrgkuumutatud) piimatooted

                                    1,0 g/l

                                    Maitsestamata hapendatud piimapõhised tooted

                                    1,0 g/l jookide puhul
                                    10 g/kg muude toodete kui jookide puhul

                                    Maitsestatud hapendatud piimapõhised tooted, sealhulgas kuumtöödeldud tooted

                                    1,0 g/l jookide puhul
                                    10 g/kg muude toodete kui jookide puhul

                                    Joogid (maitsestatud joogid)

                                    1,0 g/l

                                    Teraviljabatoonid

                                    10 g/kg

                                    Imiku piimasegu, nagu määratletud määruses (EL) nr 609/2013

                                    0,8 g/l kasutusvalmis lõpptootes, mida turustatakse sellisena või mis on tootja juhiste kohaselt valmistatud

                                    Jätkupiimasegu, nagu määratletud määruses (EL) nr 609/2013

                                    0,6 g/l kasutusvalmis lõpptootes, mida turustatakse sellisena või mis on tootja juhiste kohaselt valmistatud

                                    Teraviljapõhised töödeldud toidud, imikutele ja väikelastele ettenähtud imikutoidud, nagu need on määratletud määruses (EL) nr 609/2013

                                    0,6 g/l (jookide puhul) kasutusvalmis lõpptootes, mida turustatakse sellisena või mis on tootja juhiste kohaselt valmistatud
                                    5 g/kg muude toodete kui joogid puhul

                                    Piimapõhised joogid ja samalaadsed väikelastele ettenähtud tooted

                                    0,6 g/l (jookide puhul) kasutusvalmis lõpptootes, mida turustatakse sellisena või mis on tootja juhiste kohaselt valmistatud
                                    5 g/kg muude toodete kui joogid puhul

                                    Kehakaalu alandamiseks ettenähtud päevase toidu asendaja, nagu määratletud määruses (EL) nr 609/2013

                                    2,0 g/l jookide puhul
                                    20 g/kg muude toodete kui jookide puhul

                                    Meditsiinilistel näidustustel kasutamiseks ettenähtud toit, nagu määratletud määruses (EL) nr 609/2013

                                    Vastavalt nende inimeste toitumuslikele erivajadustele, kellele tooted on ette nähtud

                                    Toidulisandid, nagu määratletud direktiivis 2002/46/EÜ, välja arvatud imikute puhul

                                    2,0 g päevas väikelaste, laste, noorukite ja täiskasvanute puhul

                        2)

                        Tabelisse 2 („Spetsifikatsioonid“) lisatakse tähestikulises järjekorras järgmine kanne:

                                    Lubatud uuendtoit

                                    Spetsifikatsioon

                                    „Lakto-N-tetraoos (LNT)

                                       (mikroorganismidest)

                                       Määratlus:

                                    Keemiline valem: C26H45O21

                                    Keemiline nimetus: β-D-galaktopüranosüül-(1→3)-2-atseetamido-2-desoksü-β-D-glükopüranosüül-(1→3)-β-D-galaktopüranosüül-(1→4)-D-glükopüranoos
                                    Molekulmass: 707,63 Da
                                    CASi nr 14116-68–8

                                       Kirjeldus:

                                    Lakto-N-tetraoos on puhastatud valge või valkjas amorfne pulber, mis on toodetud mikroobide abil.
                                    Allikas: Escherichia coli geneetiliselt muundatud tüvi K12 DH1

                                       Omadused/koostis:

                                    Välimus: Valge või valkjas pulber
                                    Lakto-N-tetraoosi, D-laktoosi ja lakto-N-tetraoos II summa (% kuivainest): ≥ 90,0 massiprotsenti
                                    Lakto-N–tetraoos (% kuivainest): ≥ 70,0 massiprotsenti
                                    D-laktoos: ≤ 12,0 % (massiprotsent)
                                    Lakto-N-tetraoos II: ≤ 10,0 % (massiprotsent)

                                       Para-lakto-N-heksaoos-2: ≤ 3,5 % (massiprotsent)
                                    Lakto-N-tetraoosi fruktoosisomeer: ≤ 1,0 % (massiprotsent)
                                    Süsivesikute summa: ≤ 5,0 % (massiprotsent)
                                    Niiskusesisaldus: ≤ 6,0 % (massiprotsent)
                                    Sulfaattuhk: ≤ 0,5 % (massiprotsent)
                                    pH (temperatuuril 20 °C, 5 % lahus): 4,0–6,0
                                    Valgujäägid: ≤ 0,01 % (massiprotsent)

                                       Mikrobioloogilised kriteeriumid:

                                    Aeroobsete mesofiilsete bakterite koguarv: ≤ 1 000  CFU/g

                                       Enterobakterid: ≤ 10 CFU/g

                                       Salmonella sp.: 25 grammis ei leidu
                                    Pärm: ≤ 100 CFU/g
                                    Hallitus: ≤ 100 CFU/g
                                    Endotoksiinide jäägid: ≤ 10 EU/mg

                                                CFU:

                                                kolooniat moodustav ühik; EU: endotoksiiniühik.“


title: Komisjoni rakendusmäärus (EL) 2020/485, 2. aprill 2020, millega muudetakse rakendusmääruse (EL) 2018/659 I lisa Taist pärit elushobuslaste ja nende sperma, munarakkude ja embrüote liitu sissetoomise osas (EMPs kohaldatav tekst)

text:
                  3.4.2020

                  ET

                  Euroopa Liidu Teataja

                  L 103/10

         KOMISJONI RAKENDUSMÄÄRUS (EL) 2020/485,
         2. aprill 2020,
         millega muudetakse rakendusmääruse (EL) 2018/659 I lisa Taist pärit elushobuslaste ja nende sperma, munarakkude ja embrüote liitu sissetoomise osas
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse nõukogu 13. juuli 1992. aasta direktiivi 92/65/EMÜ, milles sätestatakse loomatervishoiu nõuded ühendusesiseseks kauplemiseks loomade, sperma, munarakkude ja embrüotega, mille suhtes ei kohaldata direktiivi 90/425/EMÜ A (I) lisas osutatud ühenduse erieeskirjades sätestatud loomatervishoiu nõudeid, ning nende impordiks ühendusse, (1) eriti selle artikli 17 lõiget 3,
         võttes arvesse nõukogu 30. novembri 2009. aasta direktiivi 2009/156/EÜ hobuslaste liikumist ja kolmandatest riikidest importimist reguleerivate loomatervishoiunõuete kohta, (2) eriti selle artikli 2 punkti i, artikli 12 lõikeid 1, 4 ja 5, artikli 13 lõiget 2, artikleid 15 ja 16 ning artikli 19 punkte a ja b,
         ning arvestades järgmist:

                     (1)

                     Komisjoni rakendusmäärusega (EL) 2018/659 (3) on kehtestatud loetelu nendest kolmandatest riikidest ja nende kolmandate riikide territooriumide osadest, millest on lubatud hobuslasi ja nende spermat, munarakke ja embrüoid liitu sisse tuua. Samuti on selles sätestatud kõnealuste saadetiste suhtes kohaldatavad loomatervise- ja veterinaarsertifikaatide nõuded.

                     (2)

                     Direktiivis 2009/156/EÜ on sätestatud loomatervisenõuded hobuslaste importimiseks liitu. Selles on sätestatud, et liitu imporditud hobuslased peavad olema pärit kolmandast riigist, mis on hobuste Aafrika katkust vaba.

                     (3)

                     Direktiivis 92/65/EMÜ on sätestatud loomatervisenõuded hobuslaste sperma, munarakkude ja embrüote importimiseks liitu. Kõnealuses direktiivis on sätestatud, et liitu võib importida ainult kaupa, mis on pärit kõnealuse direktiivi kohaselt koostatud kolmandate riikide loetelus esitatud kolmandatest riikidest või kolmandate riikide territooriumide osadest.

                     (4)

                     Erieeskirjad loomade transiitsaadetiste kontrollimiseks on sätestatud komisjoni delegeeritud määruse (EL) 2019/2124 (4) III ja IV peatükis.

                     (5)

                     27. märtsil 2020 teatas Tai Maailma Loomatervise Organisatsioonile (OIE) hobuste Aafrika katku puhangust. Taist pärit hobuslaste ja nende paljundusmaterjali sissetoomist liitu ei tohiks enam lubada. Seega tuleks rakendusmääruse (EL) 2018/659 I lisas muuta Taid käsitlevat kannet, nii et Taist pärit hobuslaste ja nende paljundusmaterjali sissetoomine liitu ei oleks enam lubatud.

                     (6)

                     Seepärast tuleks rakendusmäärust (EL) 2018/659 vastavalt muuta.

                     (7)

                     Loomatervise riske arvesse võttes peaks rakendusmääruse (EL) 2018/659 I lisa Taid käsitleva kande muudatus jõustuma võimalikult kiiresti.

                     (8)

                     Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Rakendusmääruse (EL) 2018/659 I lisas asendatakse Taid käsitlev kanne järgmisega:

                           „TH

                           Tai

                           TH-0

                           Kogu riik

                           G

                           —

                           —

                           —

                           —

                           —

                           —

                           —

                           —

                           —

                           —“

            Artikkel 2
            Käesolev määrus jõustub kolmandal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 2. aprill 2020

                  Komisjoni nimel

                  eesistuja

               Ursula VON DER LEYEN

            (1)  EÜT L 268, 14.9.1992, lk 54.

            (2)  ELT L 192, 23.7.2010, lk 1.

            (3)  Komisjoni 12. aprilli 2018. aasta rakendusmäärus (EL) 2018/659 elushobuslaste ja nende sperma, munarakkude ja embrüote liitu sissetoomise tingimuste kohta (ELT L 110, 30.4.2018, lk 1).

            (4)  Komisjoni 10. oktoobri 2019. aasta delegeeritud määrus (EL) 2019/2124, millega täiendatakse Euroopa Parlamendi ja nõukogu määrust (EL) 2017/625 looma- ja kaubasaadetiste ametliku kontrolli eeskirjadega, mida kohaldatakse läbi liidu toimuva transiidi, ümberlaadimise ja edasiveo korral, ning millega muudetakse komisjoni määruseid (EÜ) nr 798/2008, (EÜ) nr 1251/2008, (EÜ) nr 119/2009, (EL) nr 206/2010, (EL) nr 605/2010, (EL) nr 142/2011, (EL) nr 28/2012, komisjoni rakendusmäärust (EL) 2016/759 ja komisjoni otsust 2007/777/EÜ (ELT L 321, 12.12.2019, lk 73).